google/wiki40b huggingface dataset:
מאט לנטר

ביוגרפיה

לנטר נולד באוהיו לג'וזף "ג'ו" לנטר וג'אנה בורסון. הוא עבר לאטלנטה, ג'ורג'יה ב-1991, כשהיה בן 8, וסיים לימודיו בתיכון בשנת 2001. הוא היה משחק בעבר בייסבול, כדורגל, כדורסל וגולף, והיה שחקן באטלנטה ברייבס. הוא למד באוניברסיטת ג'ורג'יה, שם התעמק בלימודי עסקי הספורט, אך עניינו בתעשיית הקולנוע והטלוויזיה, גרם לו להשקיע פחות מלימודיו ולהתמקד בתחומים אלו.
ב-2004 התמודד לנטר בתוכנית המציאות "מאנהאנט: החיפוש אחר הדוגמן הכי מדהים באמריקה" מבית "בראבו".
ב-14 ביוני 2013, נישא לחברתו אנגלה סטייסי.
סבו, קנלי לנטר, היה אחד מ-317 הגברים ששרדו את טביעת האינדינאפוליס.

קריירת משחק

את תחילת קריירת המשחק הטלוויזיונית שלו, עשה לנטר בדרמת הנוער של רשת פוקס, "נקודות נעימות", שם שיחק בתפקיד ראשי. לאחר מכן הופיע בסדרות "האנטומיה של גריי", "8 כללים פשוטים", "אהבה גדולה" ו"גיבורים". 
באפריל 2005, קיבל תפקיד קבוע בסדרת הדרמה "גבירתי הנשיא" של ABC, שם שיחק את הוראס קאלאווי, לצד ג'ינה דייוויס ודונלד סאת'רלנד. בכורת הסדרת הייתה ב-27 בספטמבר 2005 וזכתה להצלחה גדולה, אך בסופו של דבר הסדרה בוטלה ב-14 ביוני 2006.
בדצמבר 2006, הוכרז כי לנטר ידבב את אנקין סקייווקר בסרט המדע הבדיוני "מלחמת הכוכבים: מלחמת המשובטים" מבית האחים וורנר. הסרט יצא לאקרנים ב-15 באוגוסט 2008, וקיבל ביקורות שליליות רבות, אולם הכניס 69,182,844$. לאחר שהסרט יצא לאקרנים, יצאה הודעה לתקשורת שמאט יבצע פעם נוספת את תפקיד אנקין בספין אוף לסרט, אך הפעם סדרת אנימציה שנקראה תחת אותו שם והציגה לראשונה ב-3 באוקטובר 2008 ב-Cartoon Network. הוא עשה תפקיד זה גם במשחקי וידאו שמבוססים על הסרט. 
ב-2008, הוא קיבל את התפקיד הראשי של זאק קונרוי, בסרט "אהבה על קרח דק 3: המרדף אחר החלום", לצד פרנסיה רייסה.
בפברואר 2008, קיבל לנטר תפקיד ראשי בפרודיה "דיזסטר מובי". הסרט ליגלג על סרטים כמו "קלוברפילד" ו"סקס והעיר הגדולה". הסרט הוצג לראשונה ב-29 באוגוסט 2008, ורשם הכנסות בסך למעלה מ-34 מיליון דולרים, אך הביקורות עליו היו גרועות ביותר והוא קיבל 6 מועמדויות בפרס פטל הזהב. 
באוקטובר 2008, הוכרז שהוא ישחק בחידוש לסרט האימה נקמה כפולה, בסרט בעל אותו השם. הכוכבות ששיחקו לצידו בסרט הן בריאנה אביגן, אודרינה פטרידג' ורומר ויליס. בכורת הסרט הייתה ב-11 בספטמבר 2009, וקיבלה ביקורות שליליות. 
ב-2009, החל לשחק באופן קבוע בסדרה "90210", חידוש של דרמת הנוער משנות ה-90 "בוורלי הילס 90210". הוא שיחק בסדרה כ"ליאם קורט" ,דמותו מבוססת על דמותו של דילן מקקיי מהסדרה המקורית. הוא נער מרדן שמעורב רומנטית במהלך כל הסדרה.
במרץ 2010, הוא חתם על תפקיד בפרודיה נוספת, "Vampires Suck", שם שיחק את אדוורד סאלן, פרודיה על אדוורד קאלן (בן דמותו של רוברט פטינסון בדמדומים). בכורת הסרט הייתה ב-18 באוגוסט 2010.
בשנת 2009 מאט שיחק בתפקיד ג'ייסון וובר בסרט האימה "השותפה", לצד מינקה קלי ולייטון מיסטר. 
ב-2013, לוהק לנטר לתפקיד ראשי בסדרה "חוצה כוכבים", סדרת מדע בדיוני. לנטר משחק שם חייזר בשם "רומן". הסדרה שודרה בערוץ CW אך בוטלה לאחר עונה אחת.
באוקטובר 2016 שיחק בסרט המלחמה "אינדיאנפוליס" לצידם של ניקולס קייג', תומאס ג'יין וטום סייזמור. באותה שנה גילם את דמותו של ואייט לוגאן בסדרה של NBC 
"טיימלס".
בסמ"ה

נתונים סטטיסטיים

לפי נתוני הלשכה המרכזית לסטטיסטיקה (הלמ"ס) נכון לסוף 2017, מתגוררים בבסמ"ה 9,536 תושבים (מקום 165 בדירוג רשויות מקומיות בישראל). האוכלוסייה גדלה בקצב גידול שנתי של ‎3.8%‏.   לפי נתוני הלמ"ס נכון לסוף 2016, לבסמ"ה דירוג של 2 מתוך 10, במדד חברתי-כלכלי - אשכול לשנת 2015. אחוז הזכאים לתעודת בגרות מבין תלמידי כיתות י"ב בשנת ה'תשע"ו (2015-‏2016) היה 57.5%. השכר החודשי הממוצע של שכיר במשך שנת סוף 2015 היה 5,617 ש"ח (ממוצע ארצי: 8,868 ש"ח).

להלן גרף התפתחות האוכלוסייה ביישוב:
M54

היסטוריה

הצביר התגלה על ידי שארל מסיה ב-24 ביולי 1778, כך שזהו הצביר הכדורי הראשון שהתגלה מחוץ לשביל החלב. מסיה תיאר אותו בקטלוג מסיה כ"ערפילית עמומה בעלת מרכז בהיר וחסר כוכבים". בשנת 1784 זיהה האסטרונום ויליאם הרשל שזהו צביר כוכבים וציין שהוא דומה ל-M53. רק בשנת 1994 עם גילוי גלקסיית הלוויין, התברר שהצביר קרוב יותר אליה מאשר לשביל החלב וככל הנראה מקיף אותה.
בהירותו של הצביר היא מדרגה 7.6 כך שניתן להבחין בו באמצעות משקפת. נחוץ טלסקופ מקצועי כדי להבחין בכוכבי הצביר, שהבהירים שבהם הם מדרגת בהירות 15.5, זאת בשל המרחק הגדול של הצביר ממערכת השמש. הצביר נמצא כ-1.7 מעלות ממערב-דרום-מערב לכוכב אסקלה (ζ בקשת) וכ-3 מעלות מצפון מזרח לצביר הכדורי M70.

מאפייני הצביר

M54 נמצא במרחק של כ-87,000 שנות אור ממערכת השמש, כך שהוא נמצא למעשה הרחק מעבר לשביל החלב, והוא מתרחק במהירות של כ-140 קילומטר בשנייה. קוטרו של הצביר כ-150 שנות אור כך שגודלו הזוויתי הוא כ-12 דקות קשת - כ-40% מקוטרו של הירח המלא. מסתו של הצביר מוערכת בכ-2.6 מיליון מסות שמש כך שזהו הצביר הכדורי המסיבי ביותר אחרי ω בקנטאור שמוכר כיום. עוצמת ההארה שלו היא כשל 800,000 שמשות ולכן הוא בהיר יותר מ-M70 בעוד שמרחקו גדול כמעט פי 3. הספקטרום הכולל של אור הצביר מתאים לסוג ספקטרלי F7 ועד היום התגלו בו 82 כוכבים משתנים, כשני שלישים מהם מהסוג של משתני RR בנבל.
הצביר צפוף ביותר במרכזו, כך שמחצית ממסתו נמצאת בכדור שקוטרו כ-13 שנות אור בלבד - פחות מעשירית מקוטרו של הצביר. מדידות של תנועת הכוכבים בצביר מראות שככל הנראה נמצא במרכז הצביר חור שחור בעל מסה של כ-9,400 מסות שמש.
סיוט בחדר המורים

עלילה

בבית ספר באוהיו, שישה תלמידים מגלים שסגל המורים והעובדים נשלט על ידי טפילים חוצנים, המשתלטים לאט-לאט על כל בית הספר. התוכנית שלהם היא למצוא את המקור - מלכת החוצנים - ולחסל אותה, לפני שתצליח להשתלט על העולם.
מפקד האוכלוסין של ארצות הברית

מפקד האוכלוסין של ארצות הברית (באנגלית: United States Census) הוא מפקד אוכלוסין הקבוע בחוקת ארצות הברית ונערך על ידי לשכת מפקד האוכלוסין של ארצות הברית. המפקד נערך כל 10 שנים, החל משנת 1790. התוצאות משמשות להקצאת מושבים בקונגרס של ארצות הברית, לקביעת כמות האלקטורים בכל מדינה בארצות הברית ולמימון תוכניות ממשלתיות. על פי המפקד משנת 2010 בארצות הברית 308,745,538 תושבים.

פרוצדורה

נתוני מפקד האוכלוסין מבוססים על ספירה בפועל של בני אדם בבתי מגורים בארצות הברית. בספירה נכללים אזרחים, תושבים חוקיים שאינם אזרחים, מבקרים לטווח ארוך שאינם אזרחים ומהגרים בלתי חוקיים. מגורים רגילים, על פי עיקרון שנקבע כבר במפקד של 1790, מוגדרים כמקום העיקרי שבו אדם גר וישן. לשכת המפקד משתמשת בנהלים מיוחדים כדי להבטיח כי אנשים חסרי הבית נספרים, אולם נתונים אלה אינם נחשבים מדויקים כמו נתוני התושבים המתגוררים בבית.

סודיות

המטרה העיקרית של המפקד היא לחלק את מושבי הקונגרס על ידי אוכלוסייה. בנוסף, נתונים שנאספו משמשים למטרות סטטיסטיות. הסודיות של הנתונים הללו היא חשובה ביותר - על פי חוק, הפוקדים (אוספי הנתונים), כמו גם כל אדם אחר בעל גישה לנתונים אינו רשאי לחשוף מידע מזהה על אדם, משק בית או עסק. בלי ההגנות הללו, לדוגמה, שוהים לא חוקיים בארצות הברית או מסתתרים מהממשלה יירתעו מהגשת נתוני מפקד.
על פי כלל 72 השנים (שאינו חוק אך נקבע על ידי ראש לשכת מפקד האוכלוסין של ארצות הברית, רוי ו. פיל ב-26 באוגוסט 1950), שחרור מידע אישי מותר לפרסום רק לאחר 72 שנים. נתוני המפקד האחרון שכל נתוניו הורשו לפרסום, היה המפקד של 1940, שפורסם ב-2 באפריל 2012 - 72 שנה ויום לאחר המועד שלגביו נבדקו הנתונים של המפקד.

שימוש במידע על ידי ה-FBI

בשנת 1941, תחת מלחמת העולם השנייה נקבע חוק מלחמת המעצמות של 1941, שביטל את ההגנה המשפטית של המפקדים. מידע זה אפשר ל-FBI לאתר אמריקאים ממוצא יפני ולכלואם, זאת בעקבות מתקפת פרל הארבור ב-7 בדצמבר 1941, ואת כליאתם של איטלקים-אמריקאים וגרמנים-אמריקאים עקב שיוך מדינות מוצאיהם למדינות הציר.
בשנת 1980, ארבעה סוכני FBI נכנסו למשרד המפקדים בקולורדו ספרינגס עם צווים לקבל מסמכי מפקד, אך נאלצו לעזוב בידיים ריקות. בית המשפט קבע כי אף סוכנות, אף לא ה-FBI, זכאית להיות בעלת גישה לנתוני המפקד.

קנסות

העונש על סירוב לענות למפקד הוא קנס של 100 דולר אמריקאי. הקנס על אי-סיפוק שמות נכונים הוא 500 דולר. עבור סיפוק תשובות כוזבות הקנס הוא עשרת אלפים דולר.
החדשות בערבית

היסטוריה

החדשות בערבית התחילה עם הקמת הטלוויזיה הישראלית בשנת 1968. המהדורה הייתה משודרת בזמן המוקצב לשידורים בערבית בטלוויזיה הישראלית. 
המהדורה שודרה אז בשעה 19:30, ומנחה התוכנית היה סמיח אלקאסם.
עם סיום השידורים בערבית בערוץ 1 בשנת 2002 והעברת השידורים לערוץ המיועד לערבית של רשות השידור, עברה המהדורה לערוץ הזה.
אחר כך עם איחוד הערוץ עם ערוץ 33 עברה לערוץ 33 והיא משודרת כל יום בשעה 19:00.
עם סגירת רשות השידור והקמת תאגיד השידור הישראלי נסגר גם ערוץ 33, ובמקומו הוקם ערוץ מַכַּאן ועם הקמתו עברה המהדורה לערוץ זה.

אופי המהדורה

המהדורה היא מהדורת חדשות אשר מסכמת בשפה הערבית את אירועי היום. במהדורה כתבות בשפה הערבית וכשמובאים קטעי דברים בעברית, מוקרנות בה כתוביות בערבית.
אנה מקסוול מרטין

ביוגרפיה

אנה שרלוט מרטין נולדה בבוורלי שבמזרח יורקשייר לרוזלינד ולאיוון מרטין. אביה היה מנכ"ל חברת תרופות ואמה מדענית מחקר שוויתרה על עבודתה כדי לגדל את אנה ואת אחיה הבכור, אדם. היא למדה בתיכון "בוורלי" והופיעה בהצגות של בית הספר. אחר כך למדה היסטוריה באוניברסיטת ליברפול והתמחתה בתקופת מלחמת העולם הראשונה.
אחרי סיום לימודיה באוניברסיטה הצטרפה מרטין לאקדמיה למוזיקה ולאמנויות הדרמה של לונדון (LAMDA). היא הוסיפה לשם משפחתה את השם מקסוול (שמו של סבא שלה) כדי להבדיל אותה משחקנית אחרת באותו שם שכבר הייתה רשומה באיגוד השחקנים.
מרטין נשואה לבמאי רוג'ר מישל. לבני הזוג יש שני ילדים.

קריירה

מרטין התפרסמה לראשונה כששיחקה בתפקיד הראשי במחזה "חומריו האפלים" מאת פיליפ פולמן. ב-2004 גילמה את בסי היגינס בעיבוד לרומן "צפון ודרום" מאת אליזבת גסקל, וב-2005 הופיעה בתפקיד אורח בסדרת המדע בדיוני "דוקטור הו". בעיבוד משנת 2005 של "בית קדרות" לדיקנס שיחקה בתפקיד ראשי כאסתר סמרסון, עליו זכתה ב-2006 בפרס באפט"א לטלוויזיה.
בינואר 2006 השתתפה מרטין בקריאה של המחזה "הבדרן" בתיאטרון רויאל קורט. בפברואר ומרץ אותה שנה השתתפה ב-"Other Hands" מאת לורה וייד בבימויו של ביג'אן שייבאני בתיאטרון סוהו. היא המספרת בגירסת התקליטור של "The Foreshadowing", ספר ילדים העוסק במלחמת העולם הראשונה, מאת מייקל סדג'וויק, שיצא לאור ב-2006. באותה שנה הופיעה ב-"I Really Hate My Job" בבימויו של אוליבר פרקר. מאוקטובר 2006 עד אפריל 2007, שיחקה בתפקיד סאלי באולס בהפקה של הווסט אנד של המחזמר "קברט" בתיאטרון ליריק בלונדון.
ב-2007 גילמה את דמותה של קסנדרה אוסטן בסרט "להיות ג'יין" על חייה של הסופרת ג'יין אוסטן לצידה של אן האת'וויי ששיחקה בתפקיד הראשי. בסוף אותה שנה השתתפה בעיבוד ל"הרוח בערבי הנחל" עבור BBC One, והייתה המספרת יחד עם אנטון לסר בגירסת התקליטור ל"תמר", ספר ילדים על מלחמת העולם השנייה מאת מאל פיט.
ב-2008 כיכבה בדרמה "White Girl" של BBC Two, ובעיבוד של צ'אנל 4 ל"פופי שייקספיר" לצידה של נעמי האריס. על תפקידה זה זכתה בפעם השנייה בפרס באפט"א לטלוויזיה.
מיולי עד אוקטובר 2008 הופיעה מרטין במחזה "The Female of the Species" לצידה של איילין אטקינס בתיאטרון וודוויל בלונדון. עוד השתתפה בתסכית רדיו עיבוד לספרה של אגאתה כריסטי "Crooked House". ב-2009 הופיעה בדרמה "Freefall", וגילמה את דמות אשתו של ניל ארמסטרונג, ג'נט, בסרט הדוקומנטרי "Moonshot: The Flight of Apollo 11" במסגרת ציון 40 שנה לנחיתת אפולו 11 על הירח.
ב-2010 גילמה את דמותה של הת'ר ברוק, בקמפיין חופש המידע, בדרמה הסטירית "On Expenses". עוד שיחקה בתפקיד איזבלה במחזה השייקספירי "מידה כנגד מידה" בתיאטרון אלמיידה.
בפברואר 2011 הופיעה בתפקיד שרה ברטון בדרמה בת שלושה חלקים "סאות' ריידינג", עיבוד של ה-BBC לרומן מאת הסופרת וינפריד הולטבי. ב-2011 שיחקה בתפקיד קיי לנגריש בעיבוד לרומן "The Night Watch".
ב-2012 כיכבה בסדרת הדרמה "The Bletchley Circle". ב-4 בספטמבר 2012 הופיעה בסדרת הטלוויזיה "Accused" של ג'ימי מקגוורן. בדצמבר 2013 חזרה שוב לעולמה של ג'יין אוסטן כשכיכבה בתפקיד אליזבת בנט במיני-סדרה "תעלומה באחוזת פמברלי", עיבוד של ה-BBC לספר באותו שם מאת פ.ד. ג'יימס, המתאר את קורותיהם של אליזבת ופיצוויליאם דארסי, כהמשך לרומן "גאווה ודעה קדומה".
הר ואפטה

היסטוריה

בשנת 1901, ג'יימס אאוטראם, ג'יי-אייץ' סקאטרגוד (J. H. Scattergood) והמדריך שלהם סי בוהרן (C. Bohren) היו הראשונים אשר טיפסו על הר ואפטה.

מקור השם

אוטו קולץ (Otto Koltz) נתן להר את שמו בשנת 1886 המילה "ואפטה" משמעה "מים זורמים" בשפת הסטוני (אחת משפות האומות הראשונות), וזאת בשל קרבתו למפלי טאקאקו. שם ההר אומץ רשמית ב-25 באוקטובר 1910.
לסלי ליזרוביץ

לֶסְלִי לֶיְזֶרוֹבִיץ (Leslie Leiserowitz; נולד ב-1934) הוא פרופסור לפיזיקה במכון ויצמן למדע. חתן פרס ישראל לחקר הכימיה והפיזיקה לשנת ה'תשע"ו.

ביוגרפיה

ליזרוביץ נולד ביוהנסבורג שבדרום אפריקה ולמד באוניברסיטת קייפטאון לתואר ראשון בהנדסת אלקטרוניקה ולתואר שני בפיזיקה בחקר קריסטלוגרפיה. היה תלמידו של רג'ינלד ג'יימס .
ב-1959 הגיע לישראל והיה תלמיד מחקר לתואר שלישי תחת קבוצת מחקר של גרהרד שמידט ובליווי של מנדל כהן. מחקרו עסק בחקר מבנה גבישים מולקולריים ובתחום התרמוכרומיזם. עם סיום לימודיו ב-1966 נסע למכון המחקר לכימיה בהיידלברג ועבד עם היינץ סטאב. ב-1968 חזר לישראל והצטרף לסגל מכון ויצמן למדע. ב-1983 התמנה לפרופסור מן המניין.
מחקריו עוסקים בחקר גבישים ובפרט בתקשורת בין-מולקולרית ונטיית המולקולות ליצירת גבישים.
מחקריו המשותפים עם מאיר להב מצאו, בין היתר, הוכחה לקשר שבין כיראליות מולקולרית ומאקרוסקופית. במשותף הם זכו ב-2009 במדליית החברה הישראלית לכימיה וב-2016 בפרס ישראל לחקר הכימיה והפיזיקה.
ב-1979 זכה בפרס ברגמן לכימיה.
ליזרוביץ נשוי ואב לשלוש בנות.
מצד בוקק

מצד בוקק הוא מצודה ביזנטית מדגם קסטלום, השוכנת ממערב לעין בוקק, על גדתו הצפונית של נחל בוקק, מקום בו הוא מגיח מערוצו הקניוני אל מניפת הסחף שיצר.

האתר

החפירות באתר החלו בשנת 1968 ונוהלו על ידי פרופ' מרדכי גיחון מאוניברסיטת תל אביב. הו נמשכו שלוש עונות והסתיימו ב-1970. המצודה נחפרה כחלק מפרויקט רחב באזור, במקביל נחשפו גם שתי בריכות מהתקופה הרומית למרגלותיה, וכן האופיקינה שעל חוף המלונות. המצודה נצבת על גבעת חצץ ממערב לכביש 90, ומידותיה הן 20X20 מטרים. בארבע פינותיה קבועים מגדלים רבועים שמידותיהם 6X6 מטרים. חומותיה נבנו מאבנים בסיתות גס ובמילוי אבני גוויל ושברי אבן. רוחבן של החומות הוא כשני מטרים ושרידיהן ניצבים כיום לגובה של עד שישה מטרים. החומות הוקמו על גבי תעלות יסוד שנחפרו עד שכבת החצץ הקשה של הגבעה, ושכבות החצץ הרכות שפונו בתהליך זה שימשו לבניית רצפת החדרים בתוך המצד ולהתגברות על שיפוע הגבעה. שיטה בנייה זו העניקה למבנה יציבות מפני רעידות אדמה, ותרמה להשתמרותו. 
על פי חלקו השמור של המצד, הניחו החוקרים כי בראש המגדלים והחומות נקבעו שינות, וכי בתוך שטח המצד הוקמו מבנים בני קומה בודדת וביתר סבירות בני שתי קומות. המגדלים סוגלו לתפקד כמוצבים העומדים ברשות עצמם, במקרה שחלקי המצד האחרים נתפסו בידי אויב, והם אפשרו כיסוי טוב של השטח שלמרגלות חומות המצד. אלמנט אדריכלי נוסף שהתגלה במצד, הן קשתות משחררות לחץ שנקבעו מעל פתחי הכניסה לארבעת המגדלים הפינתיים. 
בנובמבר 2013 בוצעה חפירת הצלה בחצר המצד שנועדה להנגישו למבקרים, אשר נוהלה על ידי מירי פינס מאוניברסיטת תל אביב. מאז החפירה בוצעו עבודות שימור וחיזוק בקירות המבנה.
פליפה קולומבו

קריירה

פליפה, שקיבל השראה מאביו, החל לשחק והופיע בסרט מקסיקני "אל פאחו" (El Pajo) ובמספר תוכניות טלוויזיה. אחת מן התוכניות הללו הייתה הגרסה המקסיקנית ל"קטנטנות" (Chiquititas) הארגנטינאית שנוצרה על ידי כריס מורנה. כשרונו היה ניכר והוא הוזמן לתפקיד קבוע בסדרה. פליפה קיבל את ההצעה וב-1999 בגיל 16 עבר עם אימו לבואנוס איירס.
הוא הצטרף לסדרה בעונה החמישית והמשיך עד לסיומה בעונה השביעית. אחרי סיום הסדרה, המשיך פליפה בעבודתו עם כריס מורנה בסדרה נוספת המיועדת לבני נוער - "המורדים" (Rebeldeway). בסדרה שיחקו לצידו חבריו מקטנטנות, לואיסנה לופילטו, קמילה בורדונבה ובנחמין רוחאס. הסדרה נמשכה 2 עונות ובסיומה השתתפו הארבעה בסרט המבוסס עליה שיצא בשנת 2004 - "המסע אל החלום" (Caminos 4).
אחרי סיום עבודתו בסדרה "המורדים" ובסרט, עזב קולומבו את כריס מורנה והתחיל לשחק בהצגת התיאטרון "הבוגר" (המבוססת על הסרט האמריקאי משנות ה-80). בהצגה הוא שיחק לצד נאצ'ה גאברה, שחקנית מפורסמת בארגנטינה, המבוגרת ממנו בכ־40 שנים.
באמצע שנת 2005 השתתף קולומבו בטלנובלה Doble Vida (בתרגום חופשי: חיים כפולים). דמותו בסדרה נקראה פסטור.
בנוסף הופיע פליפה בתפקיד אורח בסדרה - "פלוריסיינטה", בתפקיד מיקי.
כמו כן הופיע בתפקיד אורח יחד עם לואיסנה לופילטו, קמילה בורדנובה ובנחמין רוחאס בסדרה "פינת אור".
בשנת 2009 הופיע פליפה בתפקיד קריסטובל בסדרה Enséñame a vivir (למד אותי לחיות).
ב-2010 לקח חלק בסדרה אינטרנטית (מאוחר יותר גם טלוויזיוניות) Atrapados (בתרגום חופשי: לכודים).
ב-2011 הופיע פליפה בסדרה "יורשי הנקמה" (Herderos de una venganza) בתפקיד ברנרדו ברלנגה.
בין השנים 2012- 2013 לקח חלק בסדרה המצליחה "sos mi hombre" (אתה הגבר שלי) בה גילם את תפקידו של מקסימו "מקסי" דווארטה, הכומר שהפך לכבאי והתאהב בבת של מנהל התחנה .
ביולי 2012 הקים יחד עם חברו הטוב בנחמין רוחאס ווילי לורנסו את להקת RoCo (שמה מורכב משמות המשפחה של בנחמין ופליפה - Rojas, Colombo).
ב-2013 הופיע פליפה בסדרה "Mis amigos de siempre".
כיום מגיש תוכנית מוזיקה יומית בתחנת רדיו ארגנטינאית.

ההצלחה בישראל

פליפה ביקר בישראל כמה פעמים. הפעם הראשונה הייתה במרץ 2002, כאשר הוא וקמילה בורדונבה הגיעו לביקור בעקבות הצלחת הסדרה קטנטנות. הם הופיעו בערוץ הילדים ואצל דודו טופז, ביקרו בבתי ילדים ישראלים, צילמו מספר פרסומות ומתיחה לתוכנית "פספוסים".
לאחר מכן, עם הצלחת "המורדים", הגיעו השחקנים להופעות בפסח של שנת 2003 ו-2004.
בנוסף, בחודש יולי 2004 הגיע פליפה לבדו, כדי לקדם את הסרט "המסע אל החלום".
בשנת 2015 השתתף בחצי הגמר של "המירוץ למיליון" בגרסתו הישראלית בתפקיד אורח ב"משימת הטלנובלה" שנערכה בארגנטינה.

חיים אישיים

בשנים 2002 -2005 פליפה יצא עם השחקנית והדוגמניות לואיסאנה לופילטו.
ב-2009 נולדה לו ולאשתו סיסיליה בת.
יוסטין קלייברט

אייאקס

קלייברט גדל במחלקת הנוער של אייאקס ואת חוזה הכדורגל המקצועי הראשון שלו חתם במועדון זה. הוא ערך את הופעת הבכורה שלו בליגת המשנה בהולנד במדי צעירי אייאקס ב-16 בספטמבר 2016 כאשר הוא נכנס כמחליף בדקה ה-67, משחק שנגמר בהפסד 0-1. את הופעת הבכורה שלו בליגת העל ההולנדית במדי הקבוצה הבוגרת של אייאקס ערך ב-15 בינואר 2017 בניצחון החוץ 3-1 על זוולה לאחר שהוא נכנס כמחליף של אמין יונס בדקה ה-39. את שערו הראשון בליגה הבקיע ב-19 במרץ 2017 במשחק החוץ נגד אקסלסיור רוטרדם, שער שסימן מעבר של 10 שנים ויום לאחר השער האחרון בקריירה של אביו. משחק זה נגמר בתוצאת תיקו 1-1. בשלהי אותה העונה העפיל עם קבוצתו לגמר הליגה האירופית 2017, אך לא שותף בהפסד 2-0 למנצ'סטר יונייטד.
ב-26 בנובמבר 2017, קלייברט הבקיע את השלושער הראשון שלו בקריירה בניצחון הבית 5-1 על רודה.

רומא

ב-12 ביוני 2018, קלייברט השלים את המעבר לקבוצה האיטלקית, רומא עבור סכום של כ-17.25 מיליון אירו. את הופעת הבכורה שלו בליגה ערך כבר במשחק הראשון של העונה כאשר נכנס כמחליפו של צ'נגיז אונדר בדקה ה-70 ואף הספיק לבשל לאדין דז'קו את השער בדקה ה-89, שהעניק לרומא ניצחון 1-0 במשחק החוץ נגד טורינו. ב-2 באוקטובר, ערך את הופעת הבכורה שלו במסגרת ליגת האלופות, משחק שבו כבש את שערו הראשון במדי רומא בניצחון הבית 5-0 על ויקטוריה פלזן. את שערו הראשון בליגה כבש בניצחון הבית 3-2 על גנואה במסגרת המחזור ה-16, שנערך ב-16 בדצמבר. ב-19 בספטמבר 2019, קלייברט הבקיע את שערו הראשון בליגה האירופית בניצחון הבית 0–4 על איסטנבול בשאקשהיר במסגרת מחזור הבכורה של עונת 20–2019, כשקיבל בישול מניקולו זניולו בדקה ה-93.

קריירה בינלאומית

קלייברט זומן לראשונה לנבחרת הולנד הבוגרת של המאמן רונאלד קומאן לשני משחקי ידידות בחודש מרץ 2018 נגד נבחרת אנגליה ונבחרת פורטוגל. הוא ערך את הופעת הבכורה שלו ב-26 במרץ בניצחון 3-0 על פורטוגל באצטדיון סטאד דה ז'נב כאשר הוא החליף את ממפיס דפאי ל-12 הדקות האחרונות.

חיים אישיים

יוסטין הוא בנו של כדורגלן העבר ההולנדי פטריק קלייברט, ונכדו של כדורגלן העבר הסורינאמי קנת' קלייברט.
קאטיס אלסטרם

ביוגרפיה

אלסרם נולדה בגטבורג כאחת משלוש בנותיו של רופא, מגיל צעיר החלה לנגן בפסנתר ובצ'לו, בתחילה תכננה ללמוד מוזיקה באוניברסיטה ולפתח קריירה כמוזיקאית אך עקב חבלה בזרוע היא עזבה את תחום זה.
ב-1992 החלה את הקריירה שלה בטלוויזיה כשהנחתה את תוכנית הבידור "תשע עד חמש" ששודרה בערוץ הטלוויזיה הציבורי בארצה.
ב-1994 הנחתה את תחרות המלודיפסטיבלן בה נבחר הנציג השוודי לאירוויזיון.
ב-1995 החלה להגיש פינה ברדיו, מ-1998 ועד 1999 הגישה את התוכנית "הפלגה הגדולה".
היא הנחתה את אירוויזיון 2000 שנערך בסטוקהולם, ב-2003 שימשה כקריינית של הניקוד השוודי באירוויזיון.
מ-2001 ועד 2002 הנחתה את תוכנית התחקירים העיתונאיים "Uppdrag granskning".
ב-2005 זכתה בפרס ה"קריסטאלן", פרס הטלוויזיה השוודית, באותה שנה הנחתה את "Alla tiders Melodifestival", פסטיבל מיוחד שנערך בקרקס בסטוקהולם לציון חמישים שנים לאירוויזיון ולמלודיפסטיבלן.
מ-2006 ועד 2010 שימשה כעורכת הראשית של מגזין המשפחה "Icakuriren".
ב-2009 החלה להגיש תוכנית אירוח משלה הנקראת "Kattis & Company" אך ב-2010 התוכנית ירדה.
היא פעילה למען מדינות מתפתחות והנחתה מספר ערבי התרמה בנושא ובין היתר אירוע של האומות המאוחדות העוסק ברווחת ילדים, היא עבדה עם ארגון קרן החירום הבינלאומית של האומות המאוחדות לילדים ונסעה מספר פעמים למדינות העולם השלישי לצורך עבודות הומניטריות, בנוסף היא משמשת כמזכירת ארגון העוסק בזכויות הילד בחברה.
איאד ח'וטבא

קריירה

ח'וטבא החל לשחק במחלקת הנוער של הפועל ריינה, ועלה לקבוצה הבוגרת של המועדון בעונת 2006/2007. הוא שיחק עם הקבוצה במשך עונה אחת בליגה א' צפון, ובתום העונה עבר לשחק במכבי כפר כנא מהליגה הארצית. בתום העונה השנייה שלו בקבוצה הגיע עמה למשחקי המבחן לעליה לליגה הלאומית, אך בסיכום שני המשחקים נוצחה הקבוצה על ידי הפועל רמת השרון.
לקראת עונת 2009/2010 הצטרף ח'וטבא לקבוצת הפועל פתח תקווה. ב-12 בספטמבר 2009 ערך את הופעת הבכורה שלו בליגת העל, כשנכנס כמחליף במשחק מול בני סכנין. בעונה זו שותף ח'וטבא ב-15 משחקי ליגה, ובעונה שלאחר מכן הפך לשחקן הרכב קבוע והיה מהשחקנים הבולטים בקבוצה, שבתום עונת 2010/2011 ירדה לליגה הלאומית.
ב-2 באוגוסט 2011 חתם ח'וטבא בקבוצת הפועל תל אביב. ח'וטבא פתח את העונה בצורה טובה, כשבישל שער במחזור הראשון של הליגה, ושניים נוספים במוקדמות הליגה האירופית, ובעקבות כך הוזמן לראשונה לסגל נבחרת ישראל. ב-6 בספטמבר 2011 ערך ח'וטבא את הופעת הבכורה שלו בנבחרת, כשפתח בהרכב במשחק מול נבחרת קרואטיה במסגרת מוקדמות יורו 2012.
בהמשך עונת 2011/2012 נפצע ח'וטבא בשריר הירך ונעדר כחודש מהמגרשים. כשחזר לסגל הקבוצה, התמודד על עמדת המגן הימני מול עומרי קנדה, ושיחק בהרכב לסירוגין. בתום העונה הראשונה שלו בקבוצה, זכה עמה בתואר ראשון בקריירה - גביע המדינה, כשפתח בהרכב במשחק הגמר, בו ניצחה הפועל תל אביב את מכבי חיפה. בעונת 2012/2013 התמודד על עמדת המגן הימני מול ג'ון פנטסיל, ולאחר מכן מול טיאגו קוסטה, ובתום העונה שוחרר מהקבוצה.
לאחר יותר מחצי שנה שלא שיחק, ב-3 בפברואר 2014 חתם ח'וטבא במכבי אחי נצרת מהליגה הלאומית. בתחילת עונת 2014/2015 נפצע במהלך המשחק הראשון בגביע הטוטו, ולא שיחק בליגה עד תום העונה. ח'וטבא חזר לשחק כעבור שנה כשפתח בהרכב בדרבי מול הפועל נצרת עילית במסגרת גביע הטוטו, ובליגה ערך בעונת 2015/2016 26 הופעות וכבש שער אחד. בעונת 2016/2017 כבש שער אחד ב-35 משחקי ליגה, ובעונת 2017/2018 כבש שער אחד ב-33 משחקי ליגה. בעונת 2018/2019 כבש שני שערים ב-35 הופעות ליגה.
אביעד גיל

אביעד גיל (במקור אביעד אנג'ל; נולד ב-1983) הוא זמר, מפיק ומלחין שירים חסידיים ישראלי.

חיים מוזיקליים

גיל התפרסם לראשונה בעקבות השיר 'היכן הילד שלי', שנכתב אודות פרשת ילדי תימן. את שיריו הראשונים כתב כשהיה בישיבת יצחק ירנן באשקלון. הופעתו הראשונה הייתה בהכנסת ספר תורה. את תחילת דרכו המוזיקלית עשה בהקלטת גרסאות כיסוי לשירים חסידיים מוכרים. גיל ביצע חידוש לשיר "עזר עזר" הטורקי שזכה לחשיפה רבה, כאשר את החליף את מילות השיר המקורי במלים "עזר עזר לי ה' תמיד עזר" והקליט את השיר כדואט עם הזמר בני מזרחי. השיר נכלל באלבום "אביעד גיל וחברים" כשאת כל האלבום ביצע בדואטים עם מיטב הזמרים. האלבום נמכר בלמעלה מ-20,000 עותקים. בהמשך הקליט יצירות נוספות משלו כדוגמת "נשמת כל חי" ו"אחות קטנה", שביצע עם חברו גד אלבז.
גיל הקים משרד "הפקות חברים" הכולל אולפן הקלטות המיועד לזמרים וחזנים שונים. המשרד מייצג זמרים כגון: ילד הפלא מידד טסה, הזמרת מישל אלבז, בתו של הזמר בני אלבז, המופיעה בקרב הציבור הדתי בפני נשים בלבד.

חיים אישיים

ב-2012/01 התארס עם איילת ישראל.

סרטים

השיר "היכן הילד שלי" מופיע כרקע בסרט "נשמה של ילד", העוסק בנושא ילדי תימן. 
מופיע בסרט "זעקת הנפטר".
עמרי אסנהיים

ביוגרפיה

אסנהיים גדל במושב תל עדשים. עם גיוסו לצה"ל התנדב ליחידת החילוץ והפינוי בהיטס. ביחידה עבר מסלול הכשרה כלוחם ולקח חלק בלחימה בדרום לבנון. בשנת 1997 היה אסנהיים בין לוחמי היחידה שחילצו את לוחמי חטיבת גולני באסון השריפה בוואדי סלוקי. 
את דרכו כעיתונאי החל אסנהיים כשדרן רדיו במשחקי כדורגל בתחנת הרדיו רדיו ללא הפסקה. במקביל החל לעבוד ככתב ותחקירן בעיתון העיר. בשנת 2004 הצטרף לעיתון מעריב ככתב חוקר המתמחה בענייני פלילים וצבא וביטחון. 
בשנת 2006, הצטרף לתוכנית התחקירים "עובדה". בין תחקיריו הבולטים שלו היה תחקיר ששודר אודות שמעון קופר ששתי נשותיו נפטרו. התחקיר הביא לפתיחת חקירת משטרה ולסוף להרשעתו של קופר ברצח שתי נשותיו. תחקיר בולט נוסף שלו שודר באפריל 2016 על תקיפות מיניות ועבירות אחרות שיוחסו לרחבעם זאבי.
בשנת 2009, הוענק לו פרס סוקולוב לעיתונאות חוקרת בעבור תחקיר הניסוי הסודי של חיסון האנתרקס בחיילי צה"ל. בשנת 2011 הוענק לו פרס פרימור של הרשות השנייה לטלוויזיה ולרדיו על תחקירו בנושא הלוביסטים בכנסת. בשנת 2015, הוענק לו הפרס בשנית עבור תחקיר שהכין על הנעשה במכון לרפואה משפטית.
בשנת 2012, יצא לאור ספרו הראשון "צאלים – הטראומה של סיירת מטכ"ל", העוסק בפרשת אסון צאלים ב'. בספטמבר 2016, יצא לאור ספרו השני "לתפוס רוצח" בהוצאת "כנרת זמורה ביתן", אותו כתב אסנהיים, העוסק בפרשת שמעון קופר, בתחקיר אודותיו בתוכנית "עובדה" ובאירועים שהובילו להרשעתו ברצח הכפול.
מלבד תפקידו במערכת "עובדה", נמנה אסנהיים על צוות המרצים הבכיר של בית הספר לתקשורת ועיתונאות "כותרת" באוניברסיטת תל אביב. 
לאסנהיים תואר ראשון בכלכלה ותקשורת מאוניברסיטת תל אביב, והוא בוגר כותרת. אסנהיים נשוי ואב לארבעה בנים ומתגורר בקיבוץ חולדה.